Diari Oficial de la Generalitat Valenciana


Sumari del DOGV 5450, del 14-02-2007 (2007/652)

Acceptació de la delegació de competències municipals de gestió i recaptació per part dels ajuntaments de la província en la Diputació d'Alacant.
-------------------------------------------------------------------------------------------------------------------------------------------------

### Dades del document

Número de DOGV
:   5450

Data del DOGV
:   14-02-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/652


Data del document
:   21-12-2006

Organisme emissor
:   Diputacio Provincial d'Alacant

Tipus de document
:   Acord

Descriptors 

:   * delegació de poders
    * competència administrativa
    * administració local

La Diputació Provincial d'Alacant, en la sessió plenària de data 1 de desembre de 2006, va adoptar, entre altres, l'acord relatiu a la delegació de competències municipals i comanda de gestió en la Diputació Provincial d'Alacant, de les facultats que els ajuntaments tenen atribuïdes en matèria de gestió i recaptació de determinades sancions administratives, el text dels quals és el següent:  
"Primer  
Acceptar la delegació de competències municipals i la comanda de gestió d'activitats relatives a la gestió i recaptació de les sancions administratives que s'efectuen mitjançant acord plenari dels ajuntaments de la província en la Diputació d'Alacant, d'acord amb el següent text la part dispositiva del qual diu així:  
"Primer. Delegar en la Diputació d'Alacant per a la realització a través de l'organisme autònom Summa Gestió Tributària, a l'empara del que disposen els articles 7.1 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals, 27 i 106.3 de la Llei 7/1985, de 2 d'abril, Reguladora de les Bases de Règim Local, i 13 de la Llei 30/1992, de Règim Jurídic de les Administracions Públiques i Procediment Administratiu Comú, les competències municipals que es relacionen a continuació, relatives a la gestió i recaptació de sancions per l'incompliment de deures, prohibicions o limitacions continguts en les corresponents ordenances i en la normativa legal corresponent.  
a) Recaptar les sancions en període voluntari i executiu.  
b) Dictar la provisió de constrenyiment.  
c) Liquidar interessos de demora.  
d) Concedir i denegar ajornaments i fraccionaments de pagament.  
e) Resolució dels expedients de devolució d'ingressos indeguts.  
f) Resolució dels recursos que es puguen interposar contra els actes del procediment recaptador.  
g) La defensa jurídica i, si escau, representació davant dels diferents ordes jurisdiccionals, amb motiu dels litigis que tinguen el seu origen en actuacions derivades del contingut d'esta clàusula.  
h) Qualsevol altre acte necessari per a l'efectivitat dels anteriors.  
Segon. Encomanar a la Diputació d'Alacant per a la realització a través de l'organisme autònom Summa Gestió Tributària, a l'empara del que disposa l'article 15 de la Llei de Règim Jurídic de les Administracions Públiques i del Procediment Administratiu Comú, la realització de les següents activitats de caràcter material, tècnic o de servicis, relatives a la gestió i recaptació de les sancions per l'incompliment de deures, prohibicions o limitacions continguts en les corresponents ordenances, sense que això supose cessió de titularitat de la competència, i serà responsabilitat de l'ajuntament dictar les resolucions de caràcter jurídic en què s'integre la concreta activitat material encomanada:  
a) Gravació dels butlletins de denúncia formulades pels agents municipals o altres administracions la competència sancionadora de les quals corresponga a l'ajuntament a partir de les dades que este facilite.  
b) Expedir els documents de notificació de les denúncies.  
c) Recepció de les al·legacions i recursos.  
d) Mecanització de les propostes de resolució a partir dels informes municipals corresponents.  
e) Qualsevol altra activitat de naturalesa semblant i necessària per a la materialització de les anteriors.  
Tercer. Abast.   
A l'annex I es detallen les ordenances municipals i competències municipals atribuïdes per la normativa legal corresponent la delegació i la comanda de gestió de les quals s'efectua en els termes descrits a les clàusules anteriors.  
Quart. Procediments i terminis.  
A fi de garantir l'eficaç coordinació entre les actuacions que han de realitzar l'ajuntament i l'organisme autònom Summa Gestió Tributària, s'establix el següent:  
1) L'ajuntament normalitzarà i acomodarà els impresos dels butlletins de denúncia a les especificacions establides conjuntament amb Summa Gestió Tributària.  
2) L'ajuntament traslladarà els butlletins de denúncia, els informes sobre mesures cautelars i les contestacions i informes a les al·legacions en el termini més breu possible i pel procediment que conjuntament s'acorde i en funció dels mitjans tècnics i operatius implementats.   
3) La notificació de les denúncies les realitzarà preferentment els servicis municipals, especialment quan els horaris de localització dels infractors als llocs en què s'ha comés la infracció siguen fora de l'horari normal d'oficina o els infractors siguen de difícil localització atesa la naturalesa de la infracció.  
4) L'ajuntament resoldrà mitjançant l'adopció dels acords procedents per l'òrgan competent, les al·legacions que formulen els interessats i ordenarà l'anul·lació i la baixa dels expedients, confirmant la sanció proposada o procedint, en el cas que esta s'haguera imposat anteriorment, a l'anul·lació.  
5) Per part de Suma es procedirà a la successiva implantació d'aquells mitjans tècnics que permeten l'agilització dels procediments.  
6) Per part de Suma es procedirà a presentar a l'ajuntament informes i propostes per a la introducció dels instruments de tecnologia digital que permeten als agents municipals l'optimització de la seua activitat.   
7) Suma assumirà el cost de la infraestructura necessària per a l'accés a les dades dels sistemes informàtics així com dels mitjans tècnics que cal instal·lar a les oficines de Suma, i serà a càrrec municipal el cost dels instruments i mitjans tècnics que utilitzarà el personal municipal i els costos de connexió per part de l'ajuntament al sistema informàtic.   
Cinqué. Lloc d'atenció al públic.   
Summa Gestió Tributària habilitarà els llocs d'atenció al públic necessaris per a un funcionament del servici adequat i correcte, i implementarà la possibilitat que en qualsevol oficina de la xarxa provincial els ciutadans puguen ser atesos en relació amb els expedients objecte d'este conveni.  
Sisé. Compensació econòmica.  
La prestació dels servicis que es deriven de la delegació i la comanda de funcions que contempla el present acord, comportarà la compensació de les quantitats que s'indiquen:  
El 20% del principal i, si escau, el 4% de l'interés legal, de les quantitats ingressades tant en període de cobrament voluntari com en el procediment de cobrament en executiva.  
L'import indicat es compensarà en la facturació mensual que es realitze a l'ajuntament per tots els conceptes amb recaptació delegada.   
Seté. Per al compliment de les clàusules anteriors es constituirà una comissió de seguiment formada per tres membres designats per l'ajuntament i tres designats per Summa Gestió Tributària que la presidirà l'alcalde o la persona en qui delegue. Esta comissió de seguiment es reunirà, almenys, dues vegades a l'any.  
Huité. L'ajuntament podrà emanar instruccions tècniques de caràcter general en els termes establits en l'article 27 i concordants de la Llei 7/1995, de 2 d'abril, Reguladora de les Bases de Règim Local.  
Nové. Per a la realització i execució de les funcions delegades i encomanades, la Diputació d'Alacant s'atindrà a l'ordenament local, així com a la normativa interna dictada per esta Diputació, en virtut del que establix l'article 7.3 del Reial Decret Legislatiu 2/2004, de 5 de març, pel qual s'aprova el Text Refós de la Llei Reguladora de les Hisendes Locals i de les pròpies facultats d'autoorganització per a la gestió dels servicis atribuïts.  
Deu. Entrada en vigor, efectes i durada de la delegació.  
Una vegada acceptada per la Diputació Provincial, la present delegació entrarà en vigor l'endemà de la publicació en el Butlletí Oficial de la Província d'Alacant per un període de cinc anys, prorrogable per reconducció tàcita d'any en any, excepte que qualsevol de les dues parts acorden deixar sense efecte l'esmentada delegació, la qual cosa s'haurà de notificar en un termini no inferior a sis mesos abans del cessament".  
Segon  
Facultar el president de la Diputació Provincial, José Joaquín Ripoll Serrano o a qui legalment el substituïsca, per a acceptar, en els termes assenyalats en el punt primer del present acord, la delegació que reba la Diputació Provincial de l'acord plenari dels ajuntaments, i informar-ne al Ple.  
Tercer  
La Diputació Provincial assumirà la publicació de la delegació en el Butlletí Oficial de la Província d'Alacant i en el Diari Oficial de la Generalitat perquè se'n prenga coneixement".  
Alacant, 21 de desembre de 2006.- El president: José Joaquín Ripoll Serrano. La secretària general: Amparo Koninckx Frasquet. .